Document ID: 32012R0630

ΚΑΝΟΝΙΣΜΌΣ (ΕΕ) αριθ. 630/2012 ΤΗΣ ΕΠΙΤΡΟΠΉΣ
της 12ης Ιουλίου 2012
για την τροποποίηση του κανονισμού (ΕΚ) αριθ. 692/2008 σχετικά με τις απαιτήσεις έγκρισης τύπου μηχανοκίνητων οχημάτων που κινούνται με υδρογόνο και μείγματα υδρογόνου και φυσικού αερίου όσον αφορά εκπομπές, και τη προσθήκη ειδικών πληροφοριών σχετικά με οχήματα εφοδιασμένα με ηλεκτρικό σύστημα κίνησης στο έγγραφο πληροφοριών με σκοπό την έγκριση τύπου ΕΚ
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου της 20ής Ιουνίου 2007 που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (1), και ιδίως το άρθρο 5(3) στοιχεία α), στ) και θ),
Εκτιμώντας τα ακόλουθα:
(1)
Η ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή - Ευρωπαϊκή στρατηγική για τα καθαρά και ενεργειακώς αποδοτικά οχήματα (2), αναγνωρίζει την ύπαρξη ευρέος φάσματος τεχνολογιών (κίνηση με ηλεκτρισμό, υδρογόνο, βιοαέριο και υγρά βιοκαύσιμα) οι οποίες είναι πιθανόν ότι θα συμβάλουν σημαντικά στην προώθηση των προτεραιοτήτων της στρατηγικής «Ευρώπη 2020», δηλαδή της ανάπτυξης μιας οικονομίας βασιζόμενης στη γνώση και την καινοτομία (έξυπνη ανάπτυξη) και της προώθησης μιας πιο αποδοτικής όσον αφορά τη χρήση των πόρων, πιο πράσινης και πιο ανταγωνιστικής οικονομίας (βιώσιμη ανάπτυξη).
(2)
Ο κινητήρας εσωτερικής καύσης είναι πιθανόν να διατηρήσει, βραχυπρόθεσμα και μεσοπρόθεσμα, την κυριαρχία του στα οδικά οχήματα; ως εκ τούτου, η ομαλή μετάβαση από τον κινητήρα εσωτερικής καύσης σε άλλα είδη συστημάτων μετάδοσης που βασίζονται στον ηλεκτρισμό (ηλεκτρικός συσσωρευτής, κυψέλη καυσίμου) θα μπορούσε να διευκολυνθεί με την προσαρμογή του κινητήρα εσωτερικής καύσης σε καθαρά καύσιμα, όπως το υδρογόνο (H2) ή μείγματα υδρογόνου και φυσικού αερίου (H2NG).
(3)
Δεδομένης της αβεβαιότητας όσον αφορά το μέλλον της τεχνολογίας συστημάτων κίνησης και την πιθανότητα που υπάρχει να καταλαμβάνουν οι νέες τεχνολογίες ολοένα και μεγαλύτερο μερίδιο της αγοράς, είναι απαραίτητο να προσαρμοστεί η τρέχουσα ευρωπαϊκή νομοθεσία έγκρισης τύπου στις εν λόγω τεχνολογίες.
(4)
Ο κανονισμός (ΕΚ) αριθ. 692/2008 της 18ης Ιουλίου 2008 για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (ευρώ 5 και ευρώ 6) και σχετικά με την πρόσβαση σε πληροφορίες επισκευής και συντήρησης οχημάτων (3) δεν περιλαμβάνει τα H2 και H2NG στα εξεταζόμενα είδη καυσίμων. Συνεπώς είναι σκόπιμο να επεκταθεί η διαδικασία έγκρισης τύπου που ορίστηκε στον εν λόγω κανονισμό προκειμένου να καλύψει και αυτά τα καύσιμα.
(5)
Ο κανονισμός (ΕΚ) αριθ. 79/2009 του Ευρωπαϊκού Κοινοβουλίου και του Συμβουλίου της 14ης Ιανουαρίου 2009 σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46/ΕΚ (4) θέσπισε διατάξεις ασφαλείας για την έγκριση τύπου μηχανοκίνητων οχημάτων όσον αφορά την πρόωση με υδρογόνο. Πρέπει δε να διασφαλίζεται και η προστασία του περιβάλλοντος ,εφόσον οι εκπομπές οξειδίων του αζώτου από το υδρογόνο που χρησιμοποιείται ως καύσιμο σε κινητήρες εσωτερικής καύσης ενδέχεται να έχει επιπτώσεις στο περιβάλλον.
(6)
Τα μείγματα H2NG εκλύουν στην ατμόσφαιρα ορισμένη ποσότητα ρύπων, ιδίως υδρογονανθράκων, μονοξειδίων του άνθρακα, οξειδίων του αζώτου και σωματίδια. Αυτές οι εκπομπές πρέπει να ληφθούν υπόψη.
(7)
Οι διάφοροι τύποι και οι διάφορες παράμετροι που χρησιμοποιούνται για τον καθορισμό των αποτελεσμάτων των δοκιμών εκπομπών πρέπει να προσαρμοστούν στις συγκεκριμένες περιπτώσεις του H2 και του H2NG που χρησιμοποιούνται σε κινητήρες εσωτερικής καύσης, εφόσον οι εν λόγω τύποι και παράμετροι εξαρτώνται σε μεγάλο βαθμό από τον τύπο και τα χαρακτηριστικά του χρησιμοποιούμενου καυσίμου.
(8)
Τα έγγραφα που χορηγούνται από τον κατασκευαστή στις εθνικές αρχές έγκρισης πρέπει να επικαιροποιηθούν προκειμένου να ενσωματώσουν τις σχετικές πληροφορίες όσον αφορά τα H2 και H2NG και τα ηλεκτρικά οχήματα.
(9)
Επομένως ο κανονισμός (ΕΚ) αριθ. 692/2008 πρέπει να τροποποιηθεί αναλόγως.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 692/2008 τροποποιείται ως εξής:
1.
Το άρθρο 2 τροποποιείται ως εξής:
α)
Το σημείο 16 αντικαθίσταται ως εξής:
«16.
ως «υβριδικό ηλεκτρικό όχημα» (ΥΗΟ) νοείται το όχημα, συμπεριλαμβανομένων και οχημάτων που αντλούν ενέργεια από αναλώσιμο καύσιμο με αποκλειστικό σκοπό την επαναφόρτιση της διάταξης αποθήκευσης ηλεκτρικής ενέργειας/ισχύος, το οποίο, για τη μηχανική του κίνηση, αντλεί ενέργεια από τις ακόλουθες δύο πηγές αποθηκευμένης ενέργειας/ισχύος επί του οχήματος:
α)
αναλώσιμο καύσιμο·
β)
συσσωρευτής, πυκνωτής, σφόνδυλος/γεννήτρια ή άλλη διάταξη αποθήκευσης ηλεκτρικής ενέργειας/ισχύος·»
β)
Προστίθενται τα ακόλουθα στοιχεία:
«33.
ως «ηλεκτρικό σύστημα κίνησης» νοείται το σύστημα που περιλαμβάνει μία ή περισσότερες διατάξεις αποθήκευσης ηλεκτρικής ενέργειας, μία ή περισσότερες διατάξεις μεταλλαγής ηλεκτρικής ισχύος και μία ή περισσότερες ηλεκτρικές συσκευές οι οποίες μετατρέπουν την αποθηκευμένη ενέργεια σε μηχανική ενέργεια που παρέχεται στους τροχούς για την προώθηση του οχήματος·
34.
ως «αμιγώς ηλεκτρικά οχήματα» νοούνται τα οχήματα που κινούνται αποκλειστικά με ηλεκτρικό σύστημα κίνησης·
35.
Ως «ευέλικτο όχημα καυσίμου H2NG» νοείται το ευέλικτο όχημα που μπορεί να κινείται με διαφορετικά μείγματα υδρογόνου και φυσικού αερίου/βιομεθανίου·
36.
ως «όχημα κυψέλης καυσίμου υδρογόνου» νοείται ένα όχημα κινούμενο με κυψέλη καυσίμου η οποία μετατρέπει τη χημική ενέργεια από το υδρογόνο σε ηλεκτρική ενέργεια για την προώθηση του οχήματος»
2.
Τα παραρτήματα τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Ιουλίου 2012.

Labels: 7
8
3
20